County Durham

| Sijainti | 
Koillis-EnglantiEnglantiYhdistynyt kuningaskunta |
| Pääkaupunki | 
DurhamView and modify data on Wikidata  |
| Pinta-ala | 
2 680 km2 (2016)View and modify data on Wikidata  |
| Hallinnolliset osat | 
County Durham (d) (käännä suomeksi)Darlington (d) (käännä suomeksi)Hartlepool (d) (käännä suomeksi)Stockton-on-Tees (d) (käännä suomeksi)View and modify data on Wikidata  |
| Väkiluku | 
872 000 as. (2020)View and modify data on Wikidata  |
| Asukastiheys | 
326 as./km2 (2020) |
| NUTS | 
UKC14View and modify data on Wikidata  |

Kartta

|  |  |
| --- | --- |
| Koordinaatit | 
54° 40′ P, 1° 50′ LView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**County Durham** (Durhamin kreivikunta) on muodollinen ja historiallinen kreivikunta Koillis-Englannissa, Durhamin kaupungin ympäristössä. Se menetti hallinnollisen asemansa vuonna 2009, jolloin se jaettiin neljään itsenäiseen yhtenäishallintopiiriin – Durhamiin, Darlingtoniin, Hartlepooliin ja Stockton-on-Teesiin, joka kuuluu osittain myös North Yorkshiren muodolliseen kreivikuntaan. Vuonna 2020 muodollisen kreivikunnan alueella arvioitiin elävän noin 872 000 ihmistä.

County Durhamin nimi poikkeaa muiden kreivikuntien nimeämiskäytännöstä eikä ole "Durhamshire". Se liittyy siihen, että Durhamin ruhtinaspiispojen valta on ulottunut laajemmalle kuin varsinaisen läänityksen alueelle. Nimityyppi on yleinen Irlannin puolella.

Maantiede
---------

Teesjokeen kuuluvan High Forcen putouskorkeus on 22 metriä.
Durhamin kreivikunnan leveys on noin 76 kilometriä, korkeus 51 kilometriä ja pinta-ala 2 675 neliökilometriä. Sitä ympäröivät Northumberland sekä Tyne ja Wearin metropolikreivikunta pohjoisessa, Pohjanmeri idässä, North Yorkshire etelässä ja Cumbria lännessä. Kreivikunnan etelärajana virtaa Tees- ja pohjoisrajana Derwentjoki.

Durhamin kreivikuntaan kuuluu kaksi ylänköaluetta. Lännessä kohoavat Penniinien kalkkikivikukkulat, joiden korkein huippu kreivikunnan alueella on Burnhope Seat (747 m). Penniinit viettävät loivasti kohti itää, ja niitä halkovat Wear- ja Teesjokien laaksot. Basalttinen kallioperä on näkyvissä High Forcen putouksella ja lähellä Stanhopea. Idässä sijaitsee loivasti kumpuileva Itä-Durhamin ylätasanko, jokoa kohoaa 213 metrin korkeuteen lounaisreunallaan. Ylänköalueiden välissä levittäytyy moreenin peittämä Wearin jokilaakso. Teesin jokilaakso sijaitsee kreivikunnan eteläosassa.

Historia
--------

Vuonna 1093 rakennettu Durhamin katedraali on Unescon maailmanperintökohde.
Durhamin kreivikunnan alueelta on löydetty arkeologisia todisteita esihistoriallisista viljelijöistä. Alue on ollut strategisesti merkittävä useille Britanniaa asuttaneille kansoille roomalaisten ajoista lähtien, jolloin Hadrianuksen valli rakennettiin puolustukseksi vallin pohjoispuolisia kansoja vastaan. Roomalaiset vetäytyivät Britanniasta 400-luvulta, ja Durhamin alueesta tuli osa anglosaksien hallitsemaa Bernician kuningaskuntaa 500-luvun lopulla. Bernicia sulautui 600-luvulla Northumbrian kuningaskuntaan, jonka daanit alistivat valtaansa 800-luvulla.

Northumbria oli Englannin ensimmäisiä kristinuskon keskuspaikkoja, ja varhaisesta kristillisyydestä on muistona Durhamin katedraali vuodelta 1093. Kreivikunnan syrjäinen sijainti Skotlannin ja Englannin rajaseudulla tekivät siitä alttiin maahanhyökkäyksille ja kapinoinnille keskiajalla. Hyvityksenä Pohjois-Englannin puolustamisesta Durhamin ruhtinaspiispat saivat monia erioikeuksia, joiden ansiosta kreivikunta oli täysin heidän vallassaan. 1500-luvulla Durham osallistui uskonpuhdistuksen vastaisiin aseellisiin kapinoihin, joista näkyvin oli Pilgrimage of Grace (1536).

1700- ja 1800-luvulla rauta ja hiili veivät County Durhamin teollisen vallankumouksen eturintamaan. Maailman ensimmäinen matkustajahöyryjuna kulki Stocktonista Darlingtoniin vuonna 1825. Darlington keskittyi veturien ja ratatekniikan tuotantoon, kun taas historiallisen Durhamin kreivikunnan muihin kaupunkeihin – Gatesheadiin, Hartlepooliin, Jarrow’iin, South Shieldsiin ja Sunderlandiin – syntyi raskasta metalliteollisuutta ja telakkateollisuutta.

Hallinto
--------

Durhamin kreivikunnalla ei ole ollut hallinnollista asemaa vuodesta 2009 lähtien, jolloin kreivikunnanvaltuusto lakkautettiin ja kreivikunta jaettiin neljään itsenäiseen yhtenäishallintopiiriin. Lordiluutnantti Susan Snowdon on edustanut Ison-Britannian kuningatarta kreivikunnassa maaliskuusta 2013 lähtien.

### Osa-alueet

Durhamin muodollisen kreivikunnan alueella sijaitsevat seuraavat hallinnolliset alueet:

Durhamin aluehallinto1. taso: Hallintopiirit2. taso: Kunnat

| Hallinnon taso | Väkiluku (2020) | Lähde | Kartalla |
| --- | --- | --- | --- |
| County Durham \* | 533 000 |  | 1 |
| Hartlepoolin kaupunkipiiri \* | 94 000 |  | 2 |
| Darlingtonin kaupunkipiiri \* | 107 000 |  | 3 |
| Stockton-on-Teesin kaupunkipiiri \* | 137 000 |  | 4 |
| \* Yhtenäishallintopiiri |

Yhtenäishallintopiirit jakaantuvat edelleen 154 kuntaan *(civil parish)*, joilla on omat kunnan- tai kaupunginvaltuustonsa. Kunnat edustavat asukkaitaan paikallishallinnon ylempiin tasoihin nähden, tuottavat paikallisia palveluja ja pyrkivät parantamaan kunnan elintasoa. Ne voivat järjestää asukkailleen esimerkiksi vapaa-ajankeskuksia, puistoja, viljelypalstoja, bussikatoksia, julkisia jäteastioita ja parkkialueita.

Talous
------

Durhamin kreivikunnassa harjoitetaan monimuotoista maataloutta. Läntisten ylänköalueiden laiha maaperä ja märät turvekentät soveltuvat lähinnä lampaiden laiduntamiseen, mutta laaksoissa kasvatetaan myös karjaa. Itäosien alavammilla mailla harjoitetaan maanviljelystä ja karjataloutta, erityisesti maidontuotantoa.

Perinteiset teollisuudenalat alkoivat taantua Durhamissa maailmansotien jälkeen, ja kreivikunnasta tuli vuonna 1945 osa Englannin koillista kehitysaluetta. Sen alueelle perustettiin kaksi uutta kaupunkia, Newton Aycliffe ja Peterlee, joihin ohjattiin väestöä hiipuvilta kaivosalueilta. 1900-luvun loppuun mennessä viimeinenkin kreivikunnan hiilikaivoksista oli lopettanut toimintansa. Rahallisten tukien ja uusien teollisuus- ja yrityspuistojen ansiosta seudulle on syntynyt kevyempää teollisuutta, kuten elektroniikan valmistusta. Durhamin kaupunki toimii kreivikunnan koulutuskeskuksena, ja sen yliopisto on yksi Britannian arvostetuimmista.

Liikenne
--------

Rautatie ohittaa Chester-le-Streetin kaupungin viaduktia pitkin.
### Tiestö

Durhamin kreivikunnassa kulkee kolme suurta tietä:

* Lontoosta Edinburghiin johtava valtatie A1 kulkee Durhamin itäosien läpi ja ohittaa Darlingtonin, Newton Aycliffen, Durhamin ja Chester-le-Streetin kaupungit;
* Doncasterista Tyne and Weariin johtava valtatie A19 kulkee Durhamin itäosien läpi ja ohittaa Stockton-on-Teesin, Hartlepoolin, Peterleen ja Seahamin kaupungit;
* Middlesbroughista Workingtoniin johtava valtatie A66 kulkee Durhamin eteläosien läpi ja ohittaa Stockton-on-Teesin, Darlingtonin ja Barnard Castlen kaupungit.

### Rautatiet

Lontoon King’s Crossin rautatieasemalta saapuva päärata kulkee Darlingtonin ja Durhamin kautta ja päättyy Edinburghiin. Newcastle upon Tynen ja Middlesbroughin välillä toimiva Durham Coast Line kulkee Durhamin Pohjanmeren-rannikolla.

### Lentoliikenne

Durhamin kreivikuntaa palvelee kaksi kansainvälistä lentokenttää: Durham Tees Valley Airport Darlingtonin itäpuolella ja Newcastlen lentoasema Newcastlen luoteispuolella.

Väestö
------

Durham Miners’ Gala on vuosittain Durhamin kaupungissa järjestettävä tapahtuma, joka juhlistaa kreivikunnan hiilikaivosperinteitä.
Vuonna 2020 Durhamin muodollisessa kreivikunnassa oli noin 872 000 asukasta ja seuraavat yli kymmenentuhannen asukkaan asutuskeskukset:

| Asutuskeskus | Hallinnollinen alue | Väkiluku (2020) | Lähde |
| --- | --- | --- | --- |
| Darlington | Darlington | 93 000 |  |
| Hartlepool | Hartlepool | 90 000 |  |
| Stockton-on-Tees | Stockton-on-Tees | 84 000 |  |
| Durham | County Durham | 57 000 |  |
| Chester-le-Street | County Durham | 38 000 |  |
| Billingham | Stockton-on-Tees | 34 000 |  |
| Peterlee | County Durham | 27 000 |  |
| Consett | County Durham | 26 000 |  |
| Newton Aycliffe | County Durham | 26 000 |  |
| Bishop Auckland | County Durham | 26 000 |  |
| Seaham | County Durham | 23 000 |  |
| Stanley | County Durham | 22 000 |  |
| Yarm | Stockton-on-Tees | 20 000 |  |
| Spennymoor | County Durham | 20 000 |  |
| Annfield Plain | County Durham | 11 000 |  |
| Brandon | County Durham | 10 000 |  |
| Shildon | County Durham | 10 000 |  |

Tunnukset
---------

Pyhän Cuthbertin hauta Durhamin katedraalissa.
### Lippu

County Durhamin lipussa on siniseen ja keltaiseen katkoisella pohjalla Pyhän Cuthbertin risti. Sininen ja keltainen ovat olleet kreivikunnan tunnuksia jo ammoisista ajoista lähtien. Cuthbert Lindisfarnelainen oli keskiajalla Englannin tärkeimpiä pyhimyksiä, jonka palvonnan keskuspaikkana toimi Durhamin katedraali. Lippu valittiin kreivikunnanvaltuuston yhteistyössä seikkailija Andy Strangewayn kanssa järjestämässä suunnittelukilpailussa, ja sen suunnitteli chiltonilainen James Moffat kaksostyttäriensä Katien ja Hollyn kanssa. Lippu otettiin viralliseen käyttöön 21. marraskuuta 2013.

### Pyhän Cuthbertin päivä

Durhamin kreivikuntapäivää vietetään maaliskuun 20. päivänä Pyhän Cuthbertin syntymän muistoksi.

### Nimikkokukka

Vuonna 2004 Durhamin kreivikunnan nimikkokukaksi valittiin kevätkatkero Plantlife International -järjestön pitämässä yleisöäänestyksessä. Syvänsinistä kukkaa esiintyy Yhdistyneessä kuningaskunnassa vain Teesjoen laaksossa.

### Perinneruoat

Durhamin kreivikunnan perinneruokia ovat muun muassa:

* *Durham pot pie* – lihalla (yleensä kaniinilla) ja vihanneksilla täytetty murotaikinapiirakka;
* *Durham cutlets* – naudanjauhelihasta ja korppujauhoista muotoiltuja ’kotletteja’, joiden sisään piilotetaan makaroni ’luuksi’;
* *Durham fluffin* – mausteilla ja brandylla höystetty ohravelli;
* *Stanhope firelighters* – makeita kaurapatukoita;
* *Durham pikelets* – piimäpohjaisia pannukakkuja, jotka tarjoillaan voin ja hillon kera.

Huomautukset
------------

1. 1 2 3 4  Stockton-on-Teesin 197 000 asukkaasta 137 000 elää County Durhamissa ja 60 000 North Yorkshiressä.

Lähteet
-------

1. 1 2 3 4 5 6 7 8 9 10 11 12  Durham *Encyclopaedia Britannica*. Viitattu 15.5.2019. (englanniksi)
2. 1 2 3 4 5 6 7  Brinkhoff, Thomas: United Kingdom: Administrative Division (Counties and Districts) - Population Statistics, Charts and Map *City Population*. Viitattu 21.5.2022. (englanniksi)
3. ↑  Great Circle Mapper (County Durhamin leveys) *gcmap.com*. Viitattu 19.5.2019. (englanniksi)
4. ↑  Great Circle Mapper (County Durhamin korkeus) *gcmap.com*. Viitattu 19.5.2019. (englanniksi)
5. ↑  Jacobs, Frank: 40 Ways to Carve Up England *Big Think*. Viitattu 19.5.2019. (englanniksi)
6. ↑  River Tees *Encyclopaedia Britannica*. Viitattu 19.5.2019. (englanniksi)
7. ↑  About the club *Derwent Angling Association*. Viitattu 19.5.2019. (englanniksi)
8. 1 2 3  About us Durham County Council.  Arkistoitu 6.8.2014. Viitattu 21.5.2019. (englanniksi)
9. ↑  Pilgrimage of Grace *Encyclopaedia Britannica*. Viitattu 24.5.2019. (englanniksi)
10. ↑  Lord Lieutenant for County Durham gov.uk. Viitattu 15.5.2019. (englanniksi)
11. ↑  Brinkhoff, Thomas: Stockton-on-Tees (Unitary District, United Kingdom) - Population Statistics, Charts, Map and Location (County Durhamiin kuuluvat Teesjoen pohjoispuoliset osat Stockton-on-Teesistä. Osa alueesta on kunnallishallinnotonta, osa kuntia: Newsham, Aislaby, Egglescliffe, Preston-on-Tees, Billingham, Wolviston, Wynyard, Grindon and Thorpe Thewles, Stillington and Whitton, Carlton, Elton, Redmarshall ja Longnewton.) *City Population*. Viitattu 21.5.2022. (englanniksi)
12. ↑  County Durham UK Local Councils. Viitattu 15.5.2019. (englanniksi)
13. ↑  All About Local Councils (PDF) (sivut 4–5) The National Association of Local Councils.  Arkistoitu 8.10.2020. Viitattu 15.5.2019. (englanniksi)
14. ↑  Highways England (PDF) *assets.publishing.service.gov.uk*. Viitattu 25.5.2019. (englanniksi)
15. ↑  National Rail Route Diagram (PDF) *nationalrail.co.uk*. Viitattu 25.5.2019. (englanniksi)
16. ↑  Getting to Durham *This is Durham*. Viitattu 25.5.2019. (englanniksi)
17. ↑  Brinkhoff, Thomas: Darlington (Unitary District, North East England, United Kingdom) - Population Statistics, Charts, Map and Location *City Population*. Viitattu 21.5.2022. (englanniksi)
18. ↑  Brinkhoff, Thomas: Hartlepool (Unitary District, North East England, United Kingdom) - Population Statistics, Charts, Map and Location *City Population*. Viitattu 21.5.2022. (englanniksi)
19. 1 2 3  Brinkhoff, Thomas: Stockton-on-Tees (Unitary District, North East England, United Kingdom) - Population Statistics, Charts, Map and Location *City Population*. Viitattu 21.5.2022. (englanniksi)
20. 1 2 3 4 5 6 7 8 9 10 11 12  Brinkhoff, Thomas: County Durham (Unitary County, North East England, United Kingdom) - Population Statistics, Charts, Map and Location *City Population*. Viitattu 21.5.2022. (englanniksi)
21. ↑  County Durham Flag *British County Flags*. Viitattu 13.5.2019. (englanniksi)
22. ↑  County Durham Day *British County Flags*. Viitattu 13.5.2019. (englanniksi)
23. ↑  Kirby, Alex: UK counties choose floral emblems  5.5.2004. BBC News. Viitattu 13.5.2019. (englanniksi)
24. ↑  Spring gentian *plantlife.org.uk*.  Arkistoitu 12.7.2019. Viitattu 13.5.2019. (englanniksi)
25. ↑  Durham Pot Pie *Foods of England*. Viitattu 14.5.2019. (englanniksi)
26. ↑  Durham Cutlets *Foods of England*. Viitattu 14.5.2019. (englanniksi)
27. ↑  Durham Fluffin *Foods of England*. Viitattu 14.5.2019. (englanniksi)
28. ↑  Stanhope Firelighters *Foods of England*. Viitattu 14.5.2019. (englanniksi)
29. ↑  Durham Pikelets *Foods of England*. Viitattu 14.5.2019. (englanniksi)

Aiheesta muualla
----------------

* Kuvia tai muita tiedostoja aiheesta **County Durham** Wikimedia Commonsissa

* Durham County Council (yhtenäishallintopiiri)
* This is Durham (matkailusivusto)